Dan il-vodka artiġjanali magħmul mill-qamħ u ilma ta’ Chernobyl u huwa l-ewwel prodott li mistenni jkun disponibbli fis-suq għall-konsumaturi mindu seħħet it-traġedja fiż-żona Ukrena. Dan ix-xorb irqiq magħmul minn prodotti meħudin miż-żona madwar l-impjant nukleari mġarraf li wassal għall-evakwazzjoni minn Chernobyl. Il-Professur Smith, mill-Università ta’ Portsmouth, li ħadem fuq dan il-prodott mill-qrib, serraħ l-imħuħ hekk kif qal li mhemmx traċċi radjoattivi fih l-għaliex il-proċess li bih isir tinqered kwalunkwe kimika radjoattiva. Skont ix-xjenza wara l-proċess, kwalunkwe impurità preżenti tispiċċa tinqered meta tiġi distillata, kif inhu fil-każ ta’ Atomik Vodka. Il-Professur Smith qal li l-prodotti meħuda miż-żona kienu kemxejn ikkontaminati iżda dawn ġew ippurifikati bil-proċess. Eventwalment, il-qligħ mill-bejgħ ta’ dan il-prodott mistenni jmur għaċ-ċittadini ta’ Chernobyl li għadhom jgħixu f’faqar kbir. F’April tal-1986, Chernobyl inksiet b’materjal radjoattiv wara ħsarat li ġarraf l-impjant nukleari Numru 4. Dan l-inċident ġab miegħu ħafna mwiet hekk kif iċ-ċittadini mardu bil-kanċer kawża tal-materjal tossiku li ħareġ mill-impjant u nfirex maż-żona. Il-ħsara baqgħet tinħass sa ħafna snin wara hekk kif twieldu ħafna trabi b’diżabbiltajiet u mard kroniku/terminali.